এক তাল কাদা মাটিকে ইচ্ছেমতো গড়া যায়। কারও হাতে মাটির তাল ঢেলায় পরিণত হয়, আবার কারও হাতে এই কাদামাটির তালই হয়ে ওঠে অপরূপ কোনো শিল্পকর্ম। কখনো ঘর গেরস্থালির কেজো কোনো জিনিস। সেগুলোর স্থান হয় তখন মানুষের ঘরে ঘরে। নাগরিক অন্দরে মাটির পটারি, ফুলের টব থেকে শুরু করে এখন মাটির থালা-বাটিও উঠে আসে নান্দনিকতা আর সুরুচির প্রতীক হিসেবে। এসব শৈল্পিক মৃৎশিল্পের সঙ্গে ধামরাইয়ের নামটাই চলে আসে সবার আগে। বিশেষ করে, মাটির শৌখিন জিনিসপত্র তৈরিতে এ অঞ্চলের পাল সম্প্রদায় বেশ  সিদ্ধহস্ত।  শুধু মাটি নয়, ধামরাইয়ের কাঁসাশিল্পের সুনাম আছে।  এখানে তৈরি কাঁসার শিল্পকর্ম ছড়িয়ে পড়েছে দেশে-বিদেশে। তাই তো ধামরাইয়ে গিয়ে মাটি আর কাঁসা দেখে আসা।  ঢাকা-পাটুরিয়া মহাসড়কে নবীনগর মানে জাতীয় স্মৃতিসৌধ পার হলে নয়ারহাট।  এরপর পড়বে বংশী নদীর ওপর বড় সেতু। সেতু পেরোলেই ইসলামপুর বাসস্ট্যান্ড। ডানে আমাদের গন্তব্য-কাগুজি পাড়া। এখানেই পাল সম্প্রদায়ের বসবাস। বংশী নদীর তীরঘেঁষে ধামরাইয়ের বিভিন্ন অঞ্চলে ছড়িয়ে আছেন এই মাটির কারিগরেরা। পালদের আবাস গড়ে উঠেছে নদীর পাড়ে। বংশপরম্পরায় শত বছরের বেশি  সময় ধরে পালেরা ধরে রেখেছেন মাটির এই কাজকর্ম।  কাগুজি পাড়ায় প্রথমেই দেখা গোবিন্দ পালের সঙ্গে। নিজের ঘরে হাতির আকৃতি একটি কাঁচা মাটির ব্যাংকে নকশা করছেন। এ কাজে আছেন ৩৫ বছর ধরেই। পাশেই বসা সন্তোষ পাল, নদীরাম পাল, সুমন্ত পাল ও হারাধন পাল। প্রত্যেকের অভিজ্ঞতা আরও বেশি। গোবিন্দ জানালেন, আগে তৈরি হতো হাঁড়ি, কলসি ইত্যাদি। বাংলাদেশ স্বাধীন হওয়ার পর মাটির টব, ফুলদানি, টেরাকোটার শিল্পকর্ম, টালি-এসবের চাহিদা বেড়েছে। চাহিদা অনুযায়ী কাজ করি, তবে নকশাটা আমাদের।  যে মাটি দিয়ে নানা রকম জিনিসপত্র বানানো হয়, সেই  এঁটেল মাটি আনতে হয় দূরের বিভিন্ন এলাকা থেকে। মাটি আসার পর সেগুলো জল দিয়ে গুলে কাদা বানাই আমরা। টব তৈরি করলে সেই কাদা লোহার ছাঁচে ফেলা হয়। আর নকশাদার অন্যান্য জিনিসের জন্য প্লাস্টার অব প্যারিস দিয়ে ছাঁচ তৈরি করা করা হয়। কলসি, হাঁড়ি ইত্যাদি বানানো হয় চাকায় কাদার তাল ঘুরিয়ে ঘুরিয়ে। এখানে এর ব্যবহার কম। জানালেন মৃৎশিল্পীরা। ছাঁচে ফেলে আদলটা বানানো হলো নকশা আঁকা বা খুঁতগুলো দূর করা হয়। এরপর শুকানোর পালা। তারপর পোড়ানো হয় সেসব জিনিস। টেরাকোটার ক্ষেত্রেও একই প্রক্রিয়া।  ধারণা ছিল, পোড়ানোর তারতম্যের কারণেই বুঝি  মাটির কোনো জিনিস লাল, কোনো জিনিস কালো বা অন্য রঙের হয়। লতা রাণী পালের কথায় জানা হলো, শুকানোর পরই রং করা হয়। এ রংটা মাটির জিনিসপত্র পোড়ানোর পর আরও পাকা হয়।  চৈত্রের দুপুর তখন। কাগুজি পাড়ায় তখনো কোনো চুলায় আগুন চোখে পড়েনি। একজন বললেন, এক বাড়িতে এখন টব পোড়ানোর কাজ চলছে। চলেন যাই। গেলাম বল্লভ পালের বাড়ি। প্রথম দর্শনে মনে হলো, ধানের একটা গোলা উল্টো করে রাখা হয়েছে। নিচে আগুনের শিখা দেখা যাচ্ছে। বিষয়টা হলো, চুলার ওপর এক হাজারের মতো কাঁচা মাটির শুকনো টব সাজিয়ে রাখা হয়েছে। তার ওপর খড় ও মাটি দিয়ে একটা আবরণ  তৈরি করা হয়েছে। এরপর সেটি কাদা দিয়ে লেপে দেওয়া হচ্ছে। নিচে ধীরে ধীরে আগুন দেওয়া হচ্ছে। খড় আর মাটির যে আবরণ, সেটির নিচে কয়েকটা ছিদ্র। আগুন যখন জোরেশোরে জ্বলবে, তখন এসব ছিদ্র দিয়েই বেরোবে ধোঁয়া আর আগুন। সাত দিনে ধরে জ্বলবে এই আগুন। তাতে মাটির জিনিসগুলো পুড়ে পুড়ে হয়ে উঠবে মৃৎশিল্প।  বংশী নদীর পাড়ে কাগুজি পাড়া, টেক পাড়া, ব্রজের টেক, নলাম, কাকরান-এসব গ্রামেই পালদের বসবাস। প্রতিটি গ্রামেই হয় মাটির কাজ। আগের চেয়ে এখন কাজ বেশি প্রত্যেকের। পুরো পরিবার মাটির জিনিস তৈরির সঙ্গে জড়িত। ঘুরতে ঘুরতে জানা হলো, বংশী নদীর  ওপারে কাকরানে শৌখিন জিনিস বেশি তৈরি হয়। আবার মহাসড়ক ঘুরে বংশীর তীরঘেঁষে আমরা যাই নলামে। নলাম ঘাটে খেয়াপার হলেই কাকরান। বৈঠা নৌকায় পারাপার। নদী দেখে মনটা বিষণ্ন হয়ে যায়। নাকে হাত চলে যায় আপনা-আপনি। নদীর পানি পুরো কালো আর দুর্গন্ধ। সাভার ইপিজেডের শিল্পবর্জ্যে বেহাল বংশী। মাঝিরা জানান, এ নদীতে মাছ নেই।  ধামরাইয়ের ভাড়ারিয়া ইউনিয়নে পড়েছে কাকরানের পাল পাড়া। জগদীশ পালের বাড়িতে দেখা গেল সারিবদ্ধ দারুণ সব পটারি। লম্বা লম্বা ফুলদানিগুলো দাঁড় করানো তাঁর বাড়ির উঠোনে। পটভূমিতে পানিহীন বংশী নদীতে সবুজ ধানখেত। জগদীশ  নিজে বিসিক থেকে প্রশিক্ষণ নিয়ে এসেছেন। বললেন, ৭০ ঘর কারিগরের বসবাস কাকরানে। অর্ডারি কাজ করেন সবাই। মাটির থালা-বাটি থেকে শুরু করে টব, ফুলদানি, দইয়ের হাঁড়ি-অনেক কিছুই তৈরি হয় এ গ্রামে।  ধামরাইয়ের এই গ্রামগুলোতে গিয়ে সরাসরি মাটির জিনিসও কেনা যায়। আবার সাভারের নবীনগরে কিছু দোকানে এঁদের তৈরি মৃৎশিল্প বিক্রি হয়। আর ঢাকার বিভিন্ন দোকান-বাজার তো আছেই।